Jong vrou skiet ses dood by skool(Foto: Brendan SMIALOWSKI/AFP) ’n Oudleerder het Maandag drie jong kinders en drie personeellede doodgeskiet in ’n oënskynlik noukeurig beplande aanval by ’n private laerskool in Nashville in die Amerikaanse deelstaat Tennessee. Die 28-jarige Audrey Hale is hierna deur die polisie doodgeskiet. John Drake, polisiehoof, het aan verslaggewers gesê die jong vrou het as transgender geïdentifiseer. Volgens Drake het Hale ’n manifes agtergelaat, kaarte gehad van die skool wat toesig- en toegangspunte bevat en was sy “voorbereid vir ’n konfrontasie met wetstoepassing”. Hale het glo beplan om ook ander plekke te teiken, het Drake in ’n onderhoud met NBC News gesê. Hale het met minstens twee aanvalsgewere en ’n handwapen die Christelike skool, The Covenant School, by ’n syingang binnegegaan, na bewering deur ’n deur geskiet en verskeie skote afgevuur terwyl sy deur die gebou gestap het. Een van die kinders wat doodgeskiet is, was agt jaar oud en die ander twee was nege. Die drie personeellede was tussen die ouderdomme van 60 en 61. Volgens die polisie was beamptes binne 15 minute op die toneel nadat hulle die eerste noodoproep ontvang het. President Joe Biden het die jongste skietery as “siek” beskryf en gesê wapengeweld verskeur Amerika se “siel”. Drake het gesê ondersoekers werk aan ’n moontlike motief, maar het gesê dit is “nog nie bevestig nie”. Op die vraag of Hale se geslagsidentiteit dalk ’n faktor was, het Drake gesê: “Daar is ’n teorie daaroor, ons ondersoek al die leidrade”. Hy het ook aan NBC gesê dat ondersoekers uitgevind het dat Hale moontlik “een of ander gegriefdheid gehad het om die betrokke skool by te gewoon het”.